stanford-oval/wikipedia huggingface dataset:
เอ็ดวิน อาร์โนลด์
แหล่งข้อมูลอื่น

The Bhagavad Gita - A poetic rendering By Sir Edwin Arnold
เอเปค 2022

| เอเปค 2022 ประเทศไทย APEC 2022 Thailand |
| --- | --- |

ประเทศ:  ไทย
วันที่: 18–19 พฤศจิกายน พ.ศ. 2565  (การประชุมสุดยอดผู้นำเอเปค) 
คำขวัญ: เปิดกว้าง สร้างสัมพันธ์ เชื่อมโยงกัน สู่สมดุล  (อังกฤษ: Open. Connect. Balance.)
สถานที่จัดงาน: ศูนย์การประชุมแห่งชาติสิริกิติ์ กรุงเทพมหานคร การประชุมอื่น ๆ กรุงเทพมหานคร ขอนแก่น ภูเก็ต เชียงใหม่ 
เว็บไซต์: www.apec2022.go.th
ประเด็นสำคัญ
 เศรษฐกิจชีวภาพ เศรษฐกิจหมุนเวียน เศรษฐกิจสีเขียว
การประชุมเอเปค 2022 (อังกฤษ: APEC 2022 Thailand) เป็นการประชุมความร่วมมือทางเศรษฐกิจเอเชีย-แปซิฟิก ซึ่งกำหนดจัดขึ้นในประเทศไทย ตลอดทั้งปี พ.ศ. 2565 และการประชุมสุดยอดผู้นำเอเปคกำหนดจัดขึ้นระหว่างวันที่ 18–19 พฤศจิกายน มีผู้เข้าร่วมประชุมจาก 21 เขตเศรษฐกิจ
แนวคิดหลักของการประชุมครั้งนี้คือ "เปิดกว้าง สร้างสัมพันธ์ เชื่อมโยงกัน สู่สมดุล" ประเทศไทยได้นำเสนอโมเดลเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือบีซีจี เป็นหัวข้อหลักในการประชุมและจัดทำข้อเสนอไปยังผู้นำเขตเศรษฐกิจ ท่ามกลางการเพิ่มมาตรการรักษาความปลอดภัยอย่างเข้มงวด
กลุ่มต่อต้านการประชุมได้วิพากษ์โมเดลบีซีจีว่าเอื้อผลประโยชน์ต่อนายทุนใหญ่มากกว่าประชาชน อีกทั้งใช้โอกาสนี้ในการประท้วงขับไล่ประยุทธ์ จันทร์โอชา ให้ลาออกจากตำแหน่งนายกรัฐมนตรี และต่อต้านนโยบายของสี จิ้นผิง ประธานาธิบดีจีน ซึ่งเป็นหนึ่งในแขกของรัฐบาลไทยช่วงการประชุมนี้ด้วย แต่มวลชนเสื้อแดงบางส่วนประกาศไม่เข้าร่วมชุมนุมกับกลุ่มต่อต้านดังกล่าว โดยเกิดเหตุการณ์ที่ตำรวจสลายการชุมนุมและจับกุมผู้ประท้วงในระหว่างการประชุม
ภูมิหลัง

ขั้นตอนการเสนอชื่อเป็นเจ้าภาพการประชุมเอเปคครั้งนี้มีจุดเริ่มต้นจาก พ.ศ. 2555 ในการประชุมที่เมืองวลาดีวอสตอค ประเทศรัสเซีย รัฐบาลยิ่งลักษณ์ ชินวัตร ได้เสนอตัวเป็นเจ้าภาพการประชุมเอเปค 2022 ด้วยความหวังที่จะลบภาพเดิมจากการประชุมอาเซียนเมื่อสามปีก่อนหน้า ที่กลุ่มคนเสื้อแดงบุกรุกสถานที่จัดประชุมจนทำให้ต้องยกเลิกการประชุมทั้งหมด โดยคณะรัฐมนตรีมีมติอนุมัติการจัดประชุมเมื่อวันที่ 20 พฤศจิกายน พ.ศ. 2555
ในปี พ.ศ. 2564 รัฐบาลได้จัดสรรวงเงินงบประมาณสำหรับการประชุมครั้งนี้จำนวน 3,283.10 ล้านบาท
เอเปค 2022 เป็นการประชุมแบบพบหน้ากันครั้งแรกในรอบสี่ปี หลังจากการประชุมที่ประเทศชิลีในปี พ.ศ. 2562 ถูกยกเลิกเนื่องจากการประท้วงภายในประเทศ ต่อเนื่องด้วยสถานการณ์โควิด-19 ซึ่งทำให้การประชุมที่มาเลเซียและนิวซีแลนด์เป็นเจ้าภาพ ต้องจัดในรูปแบบออนไลน์
สถานที่จัดประชุมหลักในเอเปค 2022 คือ ศูนย์การประชุมแห่งชาติสิริกิติ์ ซึ่งเคยใช้จัดประชุมรัฐมนตรีเอเปคเมื่อ พ.ศ. 2546 โดยได้มีการรื้ออาคารเดิมแล้วก่อสร้างอาคารใหม่ เริ่มดำเนินการตั้งแต่ พ.ศ. 2562 และแล้วเสร็จพร้อมเปิดให้บริการในเดือนกันยายน พ.ศ. 2565 สองเดือนก่อนการประชุมเอเปค 2022 จะเริ่มต้น นอกจากนี้ หอประชุมกองทัพเรือ ยังเป็นสถานที่จัดเลี้ยงรับรองผู้นำเขตเศรษฐกิจและแขกรับเชิญพิเศษพร้อมคู่สมรส เช่นเดียวกับการประชุมเอเปคในปี พ.ศ. 2546 อนึ่ง ก่อนหน้านี้เคยมีการเสนออิมแพ็ค เมืองทองธานี เป็นตัวเลือกในการจัดประชุม
การประชุมเอเปคครั้งนี้นับเป็นครั้งที่ 3 ที่ไทยเป็นเจ้าภาพ โดยเคยเจ้าภาพจัดการประชุมในปี พ.ศ. 2535 และ 2546
การจัดประชุม > ตราสัญลักษณ์

ตราสัญลักษณ์ของการประชุม ออกแบบโดยชวนนท์ วงศ์ตระกูลจง นิสิตภาควิชาสถาปัตยกรรม คณะสถาปัตยกรรมศาสตร์ จุฬาลงกรณ์มหาวิทยาลัย โดยเป็นรูป "ชะลอม" ซึ่งเป็นเครื่องจักสานไทยที่ใช้ใส่สิ่งของในการเดินทาง หรือนำไปมอบกับบุคคลที่เคารพในสังคมไทยจากรุ่นสู่รุ่น ทำจากไม้ไผ่ สะท้อนถึงการค้าที่เปิดกว้าง เชื่อมโยงมิตรภาพเข้าด้วยกัน และเป็นมิตรต่อสิ่งแวดล้อม ตราสัญลักษณ์ประกอบด้วยชะลอม 21 ช่อง สื่อถึงสมาชิก 21 เขตเศรษฐกิจ และใช้สีน้ำเงิน ชมพู เขียว สื่อให้เห็นถึงคำขวัญของการประชุม "เปิดกว้าง สร้างสัมพันธ์ เชื่อมโยงกัน สู่สมดุล"
การจัดประชุม > วันหยุดราชการกรณีพิเศษ

คณะรัฐมนตรีมีมติให้วันที่ 16-18 พฤศจิกายน พ.ศ. 2565 เป็นวันหยุดราชการเป็นกรณีพิเศษ เฉพาะในเขตกรุงเทพมหานคร จังหวัดนนทบุรี และจังหวัดสมุทรปราการ เพื่อบรรเทาปัญหาการจราจร อำนวยความสะดวกในการเดินทางของผู้เข้าร่วมการประชุม รวมทั้งเพื่อให้การอารักขาและการรักษาความปลอดภัยผู้นำเขตเศรษฐกิจเอเปค เป็นไปด้วยความเรียบร้อยและมีประสิทธิภาพสูงสุด อนึ่ง กระทรวงศึกษาธิการ ได้มีประกาศปิดสถานศึกษาของรัฐในสังกัดตามพื้นที่และวันดังกล่าว ทั้งนี้ ให้สถานศึกษาตามประกาศนั้นจัดการสอนชดเชยให้ครบตามวันที่ปิดต่อไป
ส่วนธนาคารแห่งประเทศไทยแม้มิได้กำหนดให้ช่วงเวลาดังกล่าวเป็นวันหยุดธนาคาร แต่ได้ขอความร่วมมือสถาบันการเงินต่าง ๆ พิจารณาให้หน่วยงานที่ไม่ได้บริการประชาชนหรืองานที่มีความเสี่ยงต่อระบบไม่สูงนัก ในพื้นที่กรุงเทพมหานครและปริมณฑล ทำงานจากที่พำนักอาศัยของแต่ละบุคคล (Work from home)
การจัดประชุม > การรักษาความปลอดภัย

ในช่วงการประชุมสุดยอดผู้นำเอเปคนั้น ศูนย์การประชุมแห่งชาติสิริกิติ์มีการรักษาความปลอดภัยอย่างเข้มงวดตามมาตรฐานสากล โดยรถยนต์ที่จะเข้าพื้นที่ต้องมีการตรวจค้นทั้งหมด และผู้ที่จะเข้าปฏิบัติงานต้องมีการลงทะเบียนไว้ล่วงหน้า ซึ่งสื่อมวลชนที่ไม่ได้ลงทะเบียน จะไม่ได้รับอนุญาตให้เข้ามาทำข่าวในพื้นที่ดังกล่าว
สำหรับการจราจรนั้น มีการปิดถนนโดยรอบศูนย์การประชุม โดยเฉพาะถนนรัชดาภิเษกปิดการจราจรตั้งแต่แยกอโศกมนตรีถึงแยกพระรามที่ 4 และถนนดวงพิทักษ์ปิดการจราจรทั้งเส้นทาง ระหว่างวันที่ 16–19 พฤศจิกายน พ.ศ. 2565 ตลอด 24 ชั่วโมง รวมถึงปิดใช้งานสวนเบญจกิติ, สวนป่าเบญจกิติ, สถานีรถไฟฟ้าที่เชื่อมต่อกับสถานที่จัดประชุม รวมทั้งปิดสกายวอล์คข้ามแยกราชประสงค์ และแยกอโศก ซึ่งอยู่ใกล้กับสถานที่พำนักของผู้นำเขตเศรษฐกิจและอยู่เหนือเส้นทางไปยังสถานที่จัดประชุมในช่วงเวลาดังกล่าว อีกทั้งมีการจัดเตรียมรถรับ-ส่ง เพื่ออำนวยความสะดวกแก่ประชาชนที่พักอาศัยหรือทำงานในสถานที่ใกล้เคียงศูนย์ประชุม อนึ่ง ขสมก. ได้ปรับเปลี่ยนเส้นทางเดินรถโดยสารประจำทาง จำนวน 14 สาย เพื่อรองรับการปิดและปรับการจราจรในช่วงการประชุม นอกจากนี้กรมเจ้าท่ายังมีการควบคุมเส้นทางการจราจรทางน้ำในแม่น้ำเจ้าพระยาเป็นบางช่วงด้วย
สำนักงานตำรวจแห่งชาติ (สตช.) ได้เตรียมกำลังตำรวจประมาณ 35,000 นาย เพื่อดูแลความปลอดภัยและอำนวยความสะดวกผู้นำที่เข้าร่วมประชุม นอกจากนี้ สตช. ยังติดตั้งกล้องวงจรปิดในพื้นที่กรุงเทพมหานคร นนทบุรี และสมุทรปราการ รวมกว่า 20,000 ตัว และระดมกวาดล้างปราบปรามผู้กระทำความผิดเกี่ยวกับอาวุธปืนเถื่อน อาวุธปืนสงคราม ยาเสพติด และหมายจับค้างเก่าด้วย
สำหรับการชุมนุมของกลุ่มต่าง ๆ นั้น สตช. ประกาศให้พื้นที่การประชุม ที่พักของผู้นำ และเส้นทางที่ผู้นำจะใช้ เป็นพื้นที่ห้ามกีดขวางการจราจร เพื่อป้องกันการรวมตัวของผู้ชุมนุมบริเวณใกล้เคียง ซึ่งสำนักนายกรัฐมนตรีได้ออกประกาศให้พื้นที่รอบศูนย์การประชุม รวมทั้งโรงแรมอีกจำนวน 19 แห่ง ในพื้นที่ เขตคลองเตย, เขตปทุมวัน, เขตสาทร และเขตบางรัก เป็นพื้นที่ตามมาตรา 8 (5) ของพระราชบัญญัติการชุมนุมสาธารณะ พ.ศ. 2558 และกองบัญชาการตำรวจนครบาลยังประกาศห้ามชุมนุมในบริเวณรอบทำเนียบรัฐบาลด้วย อนึ่ง ผู้นำเขตเศรษฐกิจและผู้เข้าร่วมการประชุมเอเปค 2022 จะได้รับเอกสิทธิ์และความคุ้มกันตามกฎหมายที่ได้ตราไว้เมื่อ พ.ศ. 2561
ทั้งนี้ รัฐบาลไทยจัดพื้นที่การยื่นหนังสือของกลุ่มผู้ชุมนุมถึงผู้นำแต่ละประเทศ ไว้ที่อาคารกระทรวงการต่างประเทศ ถนนศรีอยุธยา และกรมการกงสุล ศูนย์ราชการแจ้งวัฒนะ นอกจากนี้ กรุงเทพมหานครได้จัดพื้นที่สาธารณะจำนวนเจ็ดแห่ง เช่น ลานคนเมือง ศูนย์เยาวชนไทย-ญี่ปุ่น (ดินแดง) เป็นต้น เพื่อรองรับผู้ชุมนุมที่ขออนุญาตใช้พื้นที่ล่วงหน้าในช่วงการประชุมดังกล่าว โดย ชัชชาติ สิทธิพันธุ์ ผู้ว่าราชการกรุงเทพมหานคร มอบหมายให้พลเอก นิพัทธ์ ทองเล็ก และพลตำรวจเอก อดิศร์ งามจิตสุขศรี ที่ปรึกษาผู้ว่าราชการกรุงเทพมหานคร ทำหน้าที่ดูแลและประสานงานผู้ชุมนุม
สำนักงานการบินพลเรือนแห่งประเทศไทย กำหนดเขตห้ามบินสำหรับอากาศยาน โดยเฉพาะอากาศยานไร้คนขับ และอากาศยานที่ไม่ได้รับอนุญาตให้บิน ในพื้นที่กรุงเทพมหานคร รัศมีโดยรอบ 10 นอติคอลไมล์ (ประมาณ 19 กิโลเมตร) จากอนุสาวรีย์ชัยสมรภูมิ ความสูงตั้งแต่ 0–3,000 ฟุต จากพื้นดิน ในช่วงการประชุมเอเปค 2022 ระหว่างวันที่ 13–21 พฤศจิกายน พ.ศ. 2565
การจัดประชุม > ของที่ระลึก

สำหรับของที่ระลึกสำหรับผู้นำเขตเศรษฐกิจเอเปคและคู่สมรสนั้น ประกอบด้วย ภาพดุนโลหะพระบรมมหาราชวัง, กล่องเครื่องประดับดุนโลหะ, ผลิตภัณฑ์ผ้าไหมทอมือย้อมสีธรรมชาติ, สมุดรายนามผู้ผลิตและผู้ประกอบการผ้าไหมของประเทศไทย, เหรียญกษาปณ์ที่ระลึกการประชุมเอเปค 2022, กรอบรูปถมเงิน พร้อมภาพพระราชทานของผู้นำเขตเศรษฐกิจและแขกพิเศษของรัฐบาลพร้อมคู่สมรสระหว่างการเข้าเฝ้าฯ และกล่องลิเภาเลี่ยมขอบเงิน ตกแต่งเงินลงยาสี ซึ่งกรอบรูปและกล่องลิเภาจะมอบให้ผู้นำเขตเศรษฐกิจ และแขกพิเศษของรัฐบาลในภายหลัง
การจัดประชุม > ศูนย์สื่อมวลชน

รัฐบาลไทยได้จัดพื้นที่ศูนย์สื่อมวลชนไว้ที่โถงนิทรรศการในชั้น LG ของศูนย์การประชุมแห่งชาติสิริกิติ์ โดยมีการแบ่งพื้นที่ต่าง ๆ เป็นสัดส่วน และมีการดำเนินงานที่สอดคล้องกับแนวคิดของการประชุม อีกทั้งยังมีพื้นที่เพื่อการสันทนาการและผ่อนคลาย มีการจัดบริการนวดแผนไทยโดยกรมพัฒนาฝีมือแรงงาน ซึ่งมีผู้ให้ความสนใจเป็นจำนวนมาก นอกจากนี้ยังมีการแสดงศิลปวัฒนธรรมไทย ซึ่งบัวขาว บัญชาเมฆ ได้ขึ้นสาธิตแม่ไม้มวยไทยในเวทีดังกล่าวด้วย
อนึ่ง มีสื่อมวลชนเข้าร่วมทำข่าวในการประชุมครั้งนี้ประมาณ 2,300 ราย โดยนอกจากสื่อของเจ้าภาพแล้ว ยังมีสื่อจากเขตเศรษฐกิจต่าง ๆ เข้าร่วมด้วย โดยสื่อจากจีนมีจำนวนมากที่สุด ตามด้วยญี่ปุ่นและสหรัฐ
ผู้นำที่เข้าร่วมประชุม

การประชุมนี้เป็นการเข้าร่วมครั้งแรกของแอนโทนี แอลบานีส นายกรัฐมนตรีออสเตรเลีย, กาบริเอล โบริช ประธานาธิบดีชิลี,  บองบอง มาร์กอส ประธานาธิบดีฟิลิปปินส์ และจอห์น ลี ผู้บริหารสูงสุดของฮ่องกง
ในการประชุมสุดยอดผู้นำเอเปค 2022 ประธานาธิบดีเวียดนาม, ประธานาธิบดีสาธารณรัฐประชาชนจีน และมกุฎราชกุมารแห่งซาอุดีอาระเบีย ได้ใช้โอกาสดังกล่าวเยือนประเทศไทยในฐานะแขกของรัฐบาล โดยเฉพาะมกุฎราชกุมารแห่งซาอุดีอาระเบีย ถือเป็นการเสด็จพระราชดำเนินเยือนประเทศไทยของสมาชิกราชวงศ์ซะอูดเป็นครั้งแรกในรอบสามทศวรรษ หลังจากทั้งสองประเทศลดความสัมพันธ์ทางการทูตจากคดีเพชรซาอุ
ในช่วงเวลาดังกล่าว นายกรัฐมนตรีไทยได้มีการหารือทวิภาคีกับผู้นำฝรั่งเศส, ญี่ปุ่น, ออสเตรเลีย, นิวซีแลนด์, รองประธานาธิบดีสหรัฐ และกรรมการจัดการกองทุนการเงินระหว่างประเทศ
นอกจากนี้ ประธานาธิบดีจีนและนายกรัฐมนตรีญี่ปุ่นได้พบปะหารือกันเป็นครั้งแรกในรอบสามปี และยังมีการหารือทวิภาคีของผู้นำเขตเศรษฐกิจอื่น ๆ ด้วย
ผู้นำที่เข้าร่วมประชุม > ผู้นำและผู้แทนเขตเศรษฐกิจ

ต่อไปนี้เป็นรายพระนามและชื่อผู้นำและผู้แทนเขตเศรษฐกิจที่เข้าร่วมประชุมเอเปค 2022
| ผู้นำและผู้แทนเขตเศรษฐกิจที่เข้าร่วมประชุมเอเปค 2022> เขตเศรษฐกิจ | ผู้นำและผู้แทนเขตเศรษฐกิจที่เข้าร่วมประชุมเอเปค 2022> ชื่อที่ใช้ในการประชุมเอเปค | ผู้นำและผู้แทนเขตเศรษฐกิจที่เข้าร่วมประชุมเอเปค 2022> ตำแหน่ง | ผู้นำและผู้แทนเขตเศรษฐกิจที่เข้าร่วมประชุมเอเปค 2022> พระนาม/ชื่อ | ผู้นำและผู้แทนเขตเศรษฐกิจที่เข้าร่วมประชุมเอเปค 2022>  |
| --- | --- | --- | --- | --- |
|  ออสเตรเลีย | เครือรัฐออสเตรเลีย | นายกรัฐมนตรี | แอนโทนี แอลบานีส |  |
|  บรูไน | เนอการาบรูไนดารุซซาลาม | สุลต่าน | สมเด็จพระราชาธิบดีสุลต่านฮัสซานัล โบลเกียห์ |  |
|  แคนาดา | แคนาดา | นายกรัฐมนตรี | จัสติน ทรูโด |  |
|  ชิลี | สาธารณรัฐชิลี | ประธานาธิบดี | กาบริเอล โบริช |  |
|  จีน | สาธารณรัฐประชาชนจีน | ประธานาธิบดี | สี จิ้นผิง |  |
|  ฮ่องกง | เขตบริหารพิเศษฮ่องกงแห่งสาธารณรัฐประชาชนจีน | ผู้บริหารสูงสุด | จอห์น ลี |  |
|  อินโดนีเซีย | สาธารณรัฐอินโดนีเซีย | ประธานาธิบดี | โจโก วีโดโด |  |
|  ญี่ปุ่น | ญี่ปุ่น | นายกรัฐมนตรี | ฟูมิโอะ คิชิดะ |  |
|  เกาหลีใต้ | สาธารณรัฐเกาหลี | นายกรัฐมนตรี | ฮัน ด็อก-ซู |  |
|  มาเลเซีย | มาเลเซีย | เลขาธิการรัฐบาล | โมฮามัด ซูกี อาลี |  |
|  เม็กซิโก | สหรัฐเม็กซิโก | เอกอัครราชทูตประจำประเทศไทย | เบร์นาโด กอร์โดบา เตโย |  |
|  นิวซีแลนด์ | นิวซีแลนด์ | นายกรัฐมนตรี | จาซินดา อาร์เดิร์น |  |
|  ปาปัวนิวกินี | ปาปัวนิวกินี | นายกรัฐมนตรี | เจมส์ มาราเป |  |
|  เปรู | สาธารณรัฐเปรู | รองประธานาธิบดี | ดินา โบลัวร์เต |  |
|  ฟิลิปปินส์ | สาธารณรัฐฟิลิปปินส์ | ประธานาธิบดี | บองบอง มาร์กอส |  |
|  รัสเซีย | สหพันธรัฐรัสเซีย | รองนายกรัฐมนตรีลำดับที่หนึ่ง | อันเดรย์ เบโลอูซอฟ |  |
|  สิงคโปร์ | สาธารณรัฐสิงคโปร์ | นายกรัฐมนตรี | ลี เซียนลุง |  |
|  ไต้หวัน | สาธารณรัฐจีน (จีนไทเป) | ผู้แทนพิเศษของประธานาธิบดี | จาง จงโหมว |  |
|  ไทย | ราชอาณาจักรไทย | นายกรัฐมนตรี | ประยุทธ์ จันทร์โอชา (เจ้าภาพ) |  |
|  สหรัฐอเมริกา | สหรัฐอเมริกา | รองประธานาธิบดี | กมลา แฮร์ริส |  |
|  เวียดนาม | สาธารณรัฐสังคมนิยมเวียดนาม | ประธานาธิบดี | เหงียน ซวน ฟุก |  |

|  ประธานาธิบดี อันเดรส มานูเอล โลเปซ โอบราดอร์แห่งเม็กซิโก, ประธานาธิบดี โจ ไบเดินแห่งสหรัฐ, นายกรัฐมนตรี อิซมาอิล ซับรี ยักกบแห่งมาเลเซีย, ประธานาธิบดี ยุน ซ็อก-ย็อล แห่งเกาหลีใต้, ประธานาธิบดี วลาดีมีร์ ปูติน แห่งรัสเซีย และประธานาธิบดี เปโดร กัสติโย แห่งเปรู ส่งผู้แทนมาร่วมการประชุม  |  ประธานาธิบดี อันเดรส มานูเอล โลเปซ โอบราดอร์แห่งเม็กซิโก, ประธานาธิบดี โจ ไบเดินแห่งสหรัฐ, นายกรัฐมนตรี อิซมาอิล ซับรี ยักกบแห่งมาเลเซีย, ประธานาธิบดี ยุน ซ็อก-ย็อล แห่งเกาหลีใต้, ประธานาธิบดี วลาดีมีร์ ปูติน แห่งรัสเซีย และประธานาธิบดี เปโดร กัสติโย แห่งเปรู ส่งผู้แทนมาร่วมการประชุม  |  ประธานาธิบดี อันเดรส มานูเอล โลเปซ โอบราดอร์แห่งเม็กซิโก, ประธานาธิบดี โจ ไบเดินแห่งสหรัฐ, นายกรัฐมนตรี อิซมาอิล ซับรี ยักกบแห่งมาเลเซีย, ประธานาธิบดี ยุน ซ็อก-ย็อล แห่งเกาหลีใต้, ประธานาธิบดี วลาดีมีร์ ปูติน แห่งรัสเซีย และประธานาธิบดี เปโดร กัสติโย แห่งเปรู ส่งผู้แทนมาร่วมการประชุม  |  ประธานาธิบดี อันเดรส มานูเอล โลเปซ โอบราดอร์แห่งเม็กซิโก, ประธานาธิบดี โจ ไบเดินแห่งสหรัฐ, นายกรัฐมนตรี อิซมาอิล ซับรี ยักกบแห่งมาเลเซีย, ประธานาธิบดี ยุน ซ็อก-ย็อล แห่งเกาหลีใต้, ประธานาธิบดี วลาดีมีร์ ปูติน แห่งรัสเซีย และประธานาธิบดี เปโดร กัสติโย แห่งเปรู ส่งผู้แทนมาร่วมการประชุม  |  |
ผู้นำที่เข้าร่วมประชุม > แขกรับเชิญพิเศษ

ประเทศไทยในฐานะเจ้าภาพได้เชิญแขกพิเศษเข้าร่วมประชุม ดังนี้
| แขกรับเชิญพิเศษที่เข้าร่วมประชุมเอเปค 2022> เขตเศรษฐกิจ | แขกรับเชิญพิเศษที่เข้าร่วมประชุมเอเปค 2022> ชื่อที่ใช้ในการประชุมเอเปค | แขกรับเชิญพิเศษที่เข้าร่วมประชุมเอเปค 2022> ตำแหน่ง | แขกรับเชิญพิเศษที่เข้าร่วมประชุมเอเปค 2022> พระนาม/ชื่อ | แขกรับเชิญพิเศษที่เข้าร่วมประชุมเอเปค 2022>  |
| --- | --- | --- | --- | --- |
|  ฝรั่งเศส | สาธารณรัฐฝรั่งเศส | ประธานาธิบดี | แอมานุแอล มาครง |  |
|  ซาอุดีอาระเบีย | ราชอาณาจักรซาอุดีอาระเบีย | นายกรัฐมนตรี | มุฮัมมัด บิน ซัลมาน |  |
อนึ่ง ฮุน เซน นายกรัฐมนตรีกัมพูชา มีกำหนดเข้าร่วมประชุมในฐานะประธานอาเซียน แต่ได้ยกเลิกกำหนดการ เนื่องจากติดเชื้อโควิด-19 ทั้งนี้ โจโก วิโดโด ประธานาธิบดีอินโดนีเซีย ซึ่งเป็นสมาชิกเอเปคอยู่แล้ว จะรับหน้าที่ประธานอาเซียนในปี พ.ศ. 2566
ผลกระทบ

จากการที่ถนนรอบบริเวณศูนย์การประชุมแห่งชาติสิริกิติ์ ถูกปิดลงตามแผนการรักษาความปลอดภัยนั้น บุคคลที่ต้องการผ่านเข้า-ออก เนื่องจากทำงานและ/หรืออาศัยบริเวณใกล้เคียง ต้องทำเรื่องขอมีบัตรผ่านกับสถานีตำรวจในท้องที่ดังกล่าว ซึ่งก่อนการประชุมสุดยอดผู้นำเอเปคสองวัน มีผู้เดินทางไปทำบัตรผ่านดังกล่าวเป็นจำนวนมาก ตำรวจจึงขยายเวลาไปจนถึงวันสิ้นสุดการประชุม ด้านพนักงานรับ-ส่งอาหารของบริการเดลิเวอรี หรือไรเดอร์ รวมถึงกลุ่มมอเตอร์ไซค์รับจ้างบางส่วน มีความกังวลว่าจะไม่ได้เข้าพื้นที่ เนื่องจากไม่เข้าเงื่อนไขดังกล่าว
นอกจากบริเวณดังกล่าวแล้ว เส้นทางที่ผู้นำจะเดินทางไปยังกิจกรรมต่าง ๆ ระหว่างการประชุม ก็ได้รับผลกระทบจากการปิดและปรับการจราจรด้วย ซึ่งเส้นทางดังกล่าวส่วนใหญ่อยู่ในพื้นที่เขตคลองเตย เขตปทุมวัน เขตสาทร เขตบางรัก เขตราชเทวี เขตพระนคร และเขตบางกอกน้อย
ผู้ค้าบางส่วนในตลาดคลองเตย ซึ่งใกล้สถานที่จัดประชุม กล่าวว่าตนมีรายได้ที่ลดลง เนื่องจากมีการปิดและปรับการจราจร รวมถึงมีประกาศวันหยุดในกรุงเทพมหานคร แต่ตลาดมิได้หยุดตาม ส่งผลให้ลูกค้ามาจับจ่ายลดลง ซึ่งรถตุ๊กตุ๊กในบริเวณดังกล่าวก็ได้รับผลกระทบเช่นเดียวกัน
การชุมนุมและประท้วง > ก่อนการประชุม

ในช่วงก่อนการประชุมเอเปค 2022 มีมวลชนกลุ่มหนึ่งได้เตรียมติดตั้งป้ายผ้าเพื่อประท้วงที่แยกอโศกมนตรี ซึ่งเป็นเส้นทางที่ผู้นำเขตเศรษฐกิจจะเดินทางผ่านระหว่างการประชุม แต่ตำรวจได้เจรจาให้กลุ่มดังกล่าวเก็บป้ายผ้านั้นออกไป, มีการคุมตัวนักศึกษามหาวิทยาลัยรามคำแหงรวมถึงกลุ่มนักเคลื่อนไหวในจังหวัดชายแดนภาคใต้, เกิดเหตุเพลิงไหม้ 4 จุดในพื้นที่กรุงเทพมหานครและปริมณฑล กับเหตุระเบิดปั๊มน้ำมันอีกสองแห่งในพื้นที่จังหวัดชายแดนภาคใต้ และกลุ่มกรีนพีซในประเทศไทยได้จัดกิจกรรมเชิงสัญลักษณ์ในบริเวณทะเลสาบสวนเบญจกิติ เรียกร้องให้รัฐบาลร่วมผลักดันกองทุนว่าด้วยความสูญเสียและความเสียหาย สำหรับกลุ่มประเทศและชุมชนที่เสี่ยงต่อสภาพวิกฤตภูมิอากาศ
เครือข่ายภาคประชาชนส่วนหนึ่ง ซึ่งมีกลุ่มเคลื่อนไหวทางการเมืองที่มีบทบาทในการประท้วงก่อนหน้านั้นรวมอยู่ด้วย นอกจากวิจารณ์โมเดลเศรษฐกิจบีซีจีแล้ว ยังอ้างว่าประยุทธ์ซึ่งสืบทอดอำนาจนายกรัฐมนตรีจากการรัฐประหารเมื่อแปดปีก่อนหน้า ไม่มีความชอบธรรมในการเป็นประธานที่ประชุมเอเปค กลุ่มดังกล่าวได้เรียกร้องให้ประยุทธ์ลาออกจากตำแหน่ง พร้อมประกาศเคลื่อนไหวคู่ขนานกับการประชุมเอเปค 2022
ในวันที่ 14 พฤศจิกายน ตัวแทนของกลุ่มได้เดินสายประชาสัมพันธ์โดยสวมชุดจากภาพยนตร์อวตาร แจกใบปลิวที่ย่านสยาม, ราชประสงค์ และเยาวราช วันถัดมาตัวแทนของกลุ่มได้เดินทางไปยื่นหนังสือที่สถานเอกอัครราชทูตประจำประเทศไทยจำนวนสี่แห่ง ได้แก่ ออสเตรเลีย, แคนาดา, นิวซีแลนด์ และสหรัฐ และแนวร่วมของเครือข่ายยังจัดกิจกรรมแต่งกายเป็นตัวละครจากไซอิ๋วเพื่อประท้วงการประชุมด้วย
วันที่ 17 พฤศจิกายน มีชาวไทยเชื้อสายจีนและชาวจีนขึ้นป้ายข้อความต้อนรับและตะโกนต้อนรับสี จิ้นผิงที่ถนนเจริญกรุงและถนนสีลม
การชุมนุมและประท้วง > ระหว่างการประชุม

เครือข่ายภาคประชาชนที่ใช้ชื่อกลุ่มว่า "ราษฎรหยุดเอเปค 2022" ซึ่งได้ประกาศชุมนุมตามที่กล่าวมาข้างต้น ได้ดำเนินการชุมนุมเพื่อต่อต้านการประชุมเอเปค ระหว่างวันที่ 16–18 พฤศจิกายน ณ ลานคนเมือง ศาลาว่าการกรุงเทพมหานคร เสาชิงช้า พร้อมมีกิจกรรมเสริม เช่น การแต่งกายด้วยชุดหมีพูห์เพื่อประท้วงนโยบายจีนเดียวหน้าสถานที่พำนักของผู้นำเขตเศรษฐกิจ, พิธีเผาพริกเกลือ เผาหุ่นฟาง เพื่อสาปแช่งเผด็จการ เป็นต้น นอกจากนี้ทางกลุ่มยังวางแผนเดินทางไปทำกิจกรรมแสดงสัญลักษณ์ในบริเวณใกล้สถานที่ประชุม
ในช่วงเที่ยงวันพฤหัสบดีที่ 17 กรกฎาคม กลุ่มผู้ชุมนุมพยายามเดินทางจากแยกอโศกสู่พื้นที่การประชุม แต่ถูกตำรวจสกัดกั้นไว้ ตัวแทนของกลุ่มจึงได้อ่านแถลงการณ์ประณามรัฐบาลประยุทธ์ จากนั้นได้ยุติการชุมนุมที่บริเวณดังกล่าว โดยก่อนหน้านี้ผู้ชุมนุมต่อต้านเอเปคอีกกลุ่มมีการเผชิญหน้ากับตำรวจบริเวณอนุสาวรีย์ประชาธิปไตย ขณะที่แกนนำผู้ชุมนุมยืนยันที่จะเดินทางเข้าใกล้สถานที่จัดการประชุมอีกในเช้าวันถัดไป
ช่วงเช้าวันศุกร์ที่ 18 พฤศจิกายน กลุ่มผู้ชุมนุมได้จัดกิจกรรมเชิงสัญลักษณ์ด้วยการติดตั้งอุปกรณ์คล้ายกิโยตีนบริเวณใต้เสาชิงช้า จากนั้นจึงเริ่มเคลื่อนจากที่ตั้งไปทางถนนดินสอเพื่อไปยังอนุสาวรีย์ประชาธิปไตย แต่ถูกตำรวจสกัดและใช้การเจรจาร่วมด้วยซึ่งไม่เป็นผล ผู้ชุมนุมบางส่วนขว้างปาสิ่งของรวมถึงน้ำปลาร้า ทุบตีรถตำรวจ และบางส่วนใช้ไม้หน้าสามพยายามตีไปยังเจ้าหน้าที่ ตำรวจจึงใช้กระสุนยาง และใช้กระบองตีไปยังผู้ชุมนุมเพื่อระงับเหตุ มีผู้บาดเจ็บจากกระสุนยางจำนวน 5 คน นอกจากนี้ยังมีผู้สื่อข่าวรอยเตอร์สถูกเศษแก้วกระเด็นเข้าตาได้รับบาดเจ็บ เดอะแมทเทอร์อ้างว่าผู้สื่อข่าวของตนที่สวมปลอกแขนสื่อมวลชนถูกตำรวจทำร้ายร่างกาย ส่วนสื่อฝ่ายสนับสนุนประยุทธ์อ้างว่ากลุ่มต่อต้านบางส่วนมีการนำเลือดปลอมมาใช้เพื่อสร้างสถานการณ์ชุมนุมให้ดูรุนแรงกว่าความเป็นจริง ทั้งนี้ มีผู้ชุมนุมถูกจับกุมจำนวน 25 คน ต่อมามีเจ้าหน้าที่ออกรับข้อเรียกร้องของผู้ชุมนุม สถานการณ์จึงได้คลี่คลายลงในระดับหนึ่ง
หลังจากนั้นตำรวจได้นำตู้คอนเทนเนอร์ปิดถนนดินสอ ส่วนกลุ่มผู้ชุมนุมประกาศยุติการชุมนุมที่ลานคนเมือง พร้อมเดินทางไปปักหลักที่สถานีตำรวจนครบาลทุ่งสองห้อง เพื่อกดดันให้ปล่อยตัวผู้ถูกจับกุมจากเหตุดังกล่าวในช่วงเย็นวันเดียวกัน
จากเหตุการณ์ทั้งสองวัน ตำรวจได้รวบรวมพยานหลักฐานเพื่อดำเนินคดีกับกลุ่มดังกล่าว โดยเฉพาะเหตุการณ์ในวันที่ 18 พฤศจิกายน ซึ่งมีตำรวจได้รับบาดเจ็บจำนวน 15 นาย สาหัส 1 นาย และทรัพย์สินเสียหายอีกจำนวนหนึ่ง ทั้งนี้ ตำรวจได้ตั้งข้อหาผู้ชุมนุมว่ามีความผิดตามพระราชบัญญัติ (พ.ร.บ.) การชุมนุมสาธารณะ, การต่อสู้ขัดขวางเจ้าหน้าที่, การวางเพลิง ทำให้ทรัพย์สินราชการเสียหาย, ทำร้ายร่างกาย, ความผิดตาม พ.ร.บ. จราจรทางบก และ พ.ร.บ. ความสะอาด
เวลาต่อมาตำรวจได้ปล่อยผู้ชุมนุมจำนวน 23 คน ตามที่ได้รับการประกันตัวก่อนหน้านี้ โดยตั้งเงื่อนไขห้ามเข้าร่วมหรือชักชวนบุคคลอื่นเข้าร่วมชุมนุมทางการเมือง และมั่วสุมหรือกระทำการใด ๆ ให้เกิดความวุ่นวายในบ้านเมือง หลังจากนั้นผู้ชุมนุมอีก 2 คน ก็ได้รับการประกันตัวเช่นกัน
การชุมนุมและประท้วง > ความเคลื่อนไหวอื่น ๆ

กลุ่มสนับสนุนประยุทธ์ได้เตรียมตอบโต้การชุมนุมต่อต้านเอเปค ด้าน กลุ่ม นปช. จังหวัดเชียงใหม่ ประกาศไม่ร่วมการชุมนุมต่อต้านเอเปค เนื่องจากเห็นว่ารัฐบาลประยุทธ์ใกล้หมดวาระ และมีบทเรียนจากการชุมนุมเมื่อครั้งการประชุมอาเซียนในปี พ.ศ. 2552
สถานเอกอัครราชทูตเมียนมาประจำประเทศไทย ประกาศแจ้งเตือนชาวเมียนมาที่อาศัยหรือทำงานอยู่ในประเทศไทย ให้อยู่ในความสงบภายในสถานที่พำนักของตนเอง ห้ามเคลื่อนไหวใด ๆ ที่อาจเป็นความสุ่มเสี่ยงให้เกิดอาชญากรรม ตลอดจนปฏิบัติตามกฎหมายและระเบียบต่าง ๆ ของประเทศไทยอย่างเคร่งครัด ในช่วงการประชุมเอเปค 2022
หลังเหตุการณ์ปะทะกันเมื่อวันที่ 18 พฤศจิกายน โฆษกกระทรวงการต่างประเทศของไทยกล่าวว่า รัฐบาลมีหน้าที่ดูแลการชุมนุมซึ่งเป็นสิทธิเสรีภาพของประชาชนให้เป็นไปตามกฎหมาย ในขณะเดียวกันก็ต้องดูแลการประชุมให้สำเร็จลุล่วง โดยไม่มีการละเมิดสิทธิ์อันชอบธรรมซึ่งกันและกัน
ผลสืบเนื่อง

สมาคมโรงแรมไทยกล่าวว่า อัตราการจองห้องพักย่านถนนสุขุมวิทและริมแม่น้ำเจ้าพระยาในช่วงการประชุมเอเปคเต็มเกือบทุกแห่ง ด้านหอการค้าไทยคาดการณ์วงเงินหมุนเวียนในช่วงการประชุมนี้ประมาณ 20,000 ล้านบาท ส่วนร้านอาหารที่เกี่ยวข้องกับวัตถุดิบในการเตรียมมื้อค่ำรับรองผู้นำเอเปค ก็มียอดขายที่เพิ่มขึ้นเช่นเดียวกัน
หลังเหตุการณ์ปะทะกันระหว่างผู้ชุมนุมกับตำรวจเมื่อวันที่ 18 พฤศจิกายน ชัชชาติ สิทธิพันธุ์ ผู้ว่าราชการกรุงเทพมหานคร แสดงความเสียใจต่อเหตุที่เกิดขึ้น พร้อมทบทวนการประสานงานระหว่างผู้ชุมนุมกับบุคคลที่เกี่ยวข้อง ส่วนตัวแทนกลุ่มราษฎรได้แจ้งความดำเนินคดีกับเจ้าหน้าที่ตำรวจกองบังคับการอารักขาและควบคุมฝูงชน โดยอ้างการกระทำที่เกินกว่าเหตุ อีกทั้งแนวร่วมของกลุ่มได้จัดกิจกรรมประท้วงการกระทำของตำรวจในเหตุการณ์ดังกล่าว ด้านคณะกรรมการสิทธิมนุษยชนแห่งชาติเรียกร้องให้เจ้าหน้าที่ตำรวจดำเนินการตามหลักปฏิบัติสากล และทุกฝ่ายต้องไม่แสดงพฤติกรรมยั่วยุหรือสร้างเงื่อนไขการใช้ความรุนแรงต่อกัน
แหล่งข้อมูลอื่น

เป้าหมายกรุงเทพว่าด้วยเศรษฐกิจบีซีจี เว็บไซต์เอเปค
| ก่อนหน้า |  | เอเปค 2022 |  | ถัดไป |
| --- | --- | --- | --- | --- |
| เอเปค 2021 |  | การประชุมเอเปค  (2022) |  | เอเปค 2023 |
| ด ค กความร่วมมือทางเศรษฐกิจเอเชีย-แปซิฟิก (เอเปค) |
| --- | --- |
ประเทศสมาชิก:   เกาหลีใต้   แคนาดา   จีน   ชิลี   ญี่ปุ่น   ไต้หวัน   นิวซีแลนด์   ไทย   บรูไน   ปาปัวนิวกินี   เปรู   ฟิลิปปินส์   มาเลเซีย   เม็กซิโก   รัสเซีย   เวียดนาม   สหรัฐ   สิงคโปร์   ออสเตรเลีย   อินโดนีเซีย   ฮ่องกง1 
การประชุม:   1989   1990   1991   1992   1993   1994   1995   1996   1997   1998   1999   2000   2001   2002   2003   2004   2005   2006   2007   2008   2009   2010   2011   2012   2013   2014   2015   2016   2017   2018   2019   2020   2021   2022   2023 
อื่น ๆ:  บัตรเดินทางสำหรับนักธุรกิจเอเปค  เอเปคบลู  ศูนย์ภูมิอากาศของเอเปค  สวนประติมากรรมเอเปค  เทศกาลวิทยาศาสตร์เยาวชนเอเปค 
 1. เป็นเขตปกครองพิเศษของจีนเข้าร่วมในนาม "ฮ่องกง, จีน" 
ศูนย์การประชุมแห่งชาติสิริกิติ์ (ภาพเมื่อ พ.ศ. 2565)
หอประชุมกองทัพเรือ สถานที่จัดงานเลี้ยงรับรองผู้นำเอเปค
พระที่นั่งจักรีมหาปราสาท
ผู้นำและผู้แทนเขตเศรษฐกิจในการประชุมฉุกเฉินจากเหตุเกาหลีเหนือยิงขีปนาวุธ
รองประธานาธิบดีสหรัฐ กล่าวสุนทรพจน์ในการประชุมสุดยอดผู้บริหารภาคเอกชนแห่งเอเปค 2022
ทางเข้าสถานีรถไฟฟ้า ซึ่งในการประชุมเอเปค 2022 ถูกปิดเพื่อเป็นไปตามมาตรการรักษาความปลอดภัย (ภาพเมื่อ พ.ศ. 2559)
การแถลงข่าวภายในศูนย์สื่อมวลชน
การพบหารือระหว่างผู้นำจีนและญี่ปุ่น
การพบหารือระหว่างผู้นำจีนและรองประธานาธิบดีสหรัฐ
ตลาดคลองเตย (ภาพเมื่อ พ.ศ. 2550)
แยกอโศกมนตรี
ลานคนเมืองซึ่งอยู่หน้าศาลาว่าการกรุงเทพมหานคร (ในภาพ, ถ่ายเมื่อ พ.ศ. 2551) เป็นสถานที่จัดชุมนุมของกลุ่มราษฎรฯ
เสาชิงช้า